
Rezumat

Curenta lucrare s-a axat pe determinarea progresului tranziției către economia verde prin intermediul dezvoltării durabile pornind de la un nivel macroeconomic și ajungând la un nivel micro, reprezentat de opiniile indivizilor. Cercetarea a debutat prin identificarea contextului în care s-a regăsit UE din momentul semnării Agendei 2030 și până în anul 2023, acesta fiind ultimul an pentru care indicatorii investigați prezentau date publice la momentul implementării analizei. Pentru definirea celor trei piloni ai sustenabilității au fost aleși nouă indicatori printre care se numără emisiile de CO2 și PIB-ul real, raportate pe cap de locuitor. Printre rezultate s-a evidențiat validarea aplicării legii convergenței conform căreia țările care au înregistrat valori sub media UE au avut rate de creștere mai semnificative comparativ cu celelalte state membre. Ulterior, studiul și-a restrâns granițele în jurul României, fiind investigat, de această dată, progresul la nivel județean, tot prin intermediul a nouă indicatori meniți să descrie pilonii economic, ecologic și social. Prin intermediul clusterizării gri județele au fost grupate pe baza calculării unor indicatori meniți să determine apartenența în clase. Ca urmare a aplicării acestei metode, indiferent de anii investigați ori scenariile propuse prin ponderarea importanței pilonilor, Bucureștiul a fost singurul județ care s-a încadrat întotdeauna în clusterul I, acesta fiind alcătuit din județele cu cele mai bune performanțe. Etapa finală a cercetării a presupus studiul implementării dezvoltării durabile și tranziției către economia verde în mediul de afaceri; fiind evidențiat impactul pozitiv al culturii comunității de la locul de muncă, al culturii ierarhice și al practicilor ecologice asupra responsabilității sociale interne a corporațiilor (ICSR), cât și efectul pozitiv al ICSR asupra fericirii angajaților. 

